Kui ma töös mainisin, et puhtalt dokumentaalsesse keskkonda kuuluvad vaid manipuleerimata ja katkestusteta dokumentaalvõtted, siis teoreetiliselt on võimalik ka pikemate teoste dokumentaalsesse keskkonda kuulumine. Hetkel, kui inimesel on raske läbida kesklinna ilma ühegi turva- või muu kaamera ette sattumata, sõltub selle info kättesaadavaks tegemisest ka dokumentaalsesse keskkonda kuuluvate teoste võimalikkus. Informatsiooni ideoloogiliselt  suunatud avaldamine viib aga tulevikus ilmselt kõige laiemat kõlapinda omava hüperreaalse keskkonna arengule. Hüperreaalse keskkonna kasutusvõimalused ei piirdu ainult kunstiga ja selle esitusviisid on samuti pidevas arenemises. Kuna hüperreaalses keskkonnas eksisteeriva teose tarbimist on lihtne segamini ajada osalusdemokraatiaga, on selle tehnoloogia kasutamist oodata ka sotsiaalsfääris ja poliitikas. Uute kasutusvaldkondade ja teostusvõimaluste arenedes on oodata ka üha uusi hüperreaalsesse keskkonda  kuuluvaid teoseid.